《哭孙太初》
明代·王宠

叔夜天人流，龙章混土木。太初关中来，鬈鬓骑白鹿。

恢恢天网外，玉立青山独。倒着莲花巾，虹霓恣成服。

腰头虎鞶囊，自诧神仙箓。高餐太白雪，屡憩车箱谷。

层云荡其胸，溟渤空两目。雄谈豁古今，饥鼠窜深屋。

赋诗声殷殷，月黑魍魉伏。铿鍧钟律应，突兀崖障矗。

斯人则云亡，古调竟谁复。天马不受衔，孤星堕南陆。

安石竟殒鸡，贾谊终遭鵩。草堂漭何在，落日玄猿哭。

作者简介：（1494—1533）明苏州府吴县人，字履仁，后字履吉，号雅宜山人。为蔡羽先生门生，居洞庭三年，既而在石湖之滨读书二十年。由诸生贡入国子监。工书画，行书疏秀出尘，妙得晋法。于书无所不窥。诗刻尚风骨。有《雅宜山人集》。